Viborg HK vil gøre Christian Dalmose til permanent træner og har givet ham et kontrakttilbud. Håndboldklubben hentede Dalmose ind som midlertidig løsning forud for semifinalerne i Dame Håndbold Ligaen, da Oskar Bjarni Oskarsson blev fyret. Selv om Viborg HK måtte se FC Midtjylland tage finalepladsen, så har klubben været godt tilfreds med Dalmose. - Jeg har fået tilbudt en kontrakt om at træne Viborgs damer, siger Dalmose til tv2.dk. - Jeg er selvfølgelig stolt over, at Viborg har valgt mig som træner. Vi skal stadig huske, at det er den største klub i Danmark. Når man tænker på, hvor mange trænere, der gerne vil have det job, er jeg naturligvis beæret over, at de vil have mig, siger træneren. Det er dog meningen, at Christian Dalmose i næste sæson skal være træner for Vendsyssel Håndbold, så det er uvist, om det bliver til en aftale med Viborg HK. Viborg HK vil sandsynligvis sætte navn på klubbens kommende kvindetræner senere på ugen.

Referat:
Christian Dalmose bekræfter, at han er blevet tilbudt at blive træner for Viborg HK's håndboldkvinder.